[{"text_idx": "#000000", "text": "Kuidas saada u\u0308likooli o\u0303ppima uus po\u0303lvkond?"}, {"text_idx": "#000001", "text": "Tartu U\u0308likooli tudengid, kes ka\u0308ivad koolides ja lasteaedades oma eriala tutvustamas, vo\u0303tavad keeruliste teemade selgitamisel appi huumori ja na\u0308ited elust enesest."}, {"text_idx": "#000002", "text": "Esimesel kursusel psu\u0308hholoogiat o\u0303ppiv Ege-Ly Petermann korraldab programmi \u201eTalendid Tartusse!\u201c noore o\u0303petaja projektis 7.\u20138. klassi o\u0303pilastele huviringi \u201eKes olen mina?\u201c. Ringis tutvustab ta inimeseo\u0303petuse, bioloogia ja psu\u0308hholoogiaga seotud teemasid ning ra\u0308a\u0308gib ka uute asjade o\u0303ppimisest ja inimese vajadusest areneda. \u201eMu peamine eesma\u0308rk on leida koos arutledes seoseid koolitundides o\u0303pitu ja igapa\u0308evase elu vahel,\u201c u\u0308tleb Ege-Ly."}, {"text_idx": "#000003", "text": "Informaatika kolmanda kursuse tudeng Marten Vainult on Eesti esimese pa\u0308ikeseauto Solaride meeskonnas inseneeria populariseerimise projektijuht. Lisaks to\u0308o\u0308tab ta o\u0303pingute ko\u0303rvalt ettevo\u0303ttes Praktikal Education, mis edendab loodusainete o\u0303petamist. Marten veab eest Solaride\u2019i ja programmi \u201eTagasi kooli\u201c ku\u0308lalistunde, kus u\u0308lio\u0303pilased tutvustavad noortele Solaride\u2019i ja julgustavad o\u0303ppima inseneriteadusi. Koolides on ta ka ise ra\u0308a\u0308kimas ka\u0308inud."}, {"text_idx": "#000004", "text": "\u201eLisaks inseneeriale on tundide peateema tudengi oma lugu \u2013 mida ta parasjagu o\u0303pib, miks ta selle eriala valis ja kuidas on see talle kasuks tulnud,\u201c ra\u0308a\u0308gib Marten. Nii tutvuvad lapsed paljude erialadega ja oskavad ehk hiljem teadlikumalt valida, mida edasi o\u0303ppima minna."}, {"text_idx": "#000005", "text": "Karl Joann Ju\u0308rimaa o\u0303pib kolmandal kursusel geograafiat ja on geograafiahuviliste tudengite klubi EGEA-Tartu ettevo\u0303tmise \u201eLahe geograafiatund\u201c raames ka\u0308inud koolides ra\u0308a\u0308kimas nutitelefonidest ja piirkondade planeerimisest. Geograafiatunde korraldatakse veel kahel teemal: loodusgeograafia ja 3D-modelleerimine."}, {"text_idx": "#000006", "text": "Nutitelefoni tunnis saavad lapsed to\u0308o\u0308lehe u\u0308lesannetega, mille lahendamisel on abiks telefoni asukoharakendused. Ko\u0303ige lo\u0303busam on Karl Joanni meelest planeerimise tund, kus lapsed saavad ise teha oma kodukoha planeeringut. Seejuures tuleb ja\u0308a\u0308da etteantud eelarve piiresse ja mo\u0303elda, mida selles paigas vaja on \u2013 kas na\u0308iteks kergliiklusteid vo\u0303i hoopis ujulat."}, {"text_idx": "#000007", "text": "Karl Joann proovib asju seletada vo\u0303imalikult lihtsate so\u0303nadega. \u201ePo\u0303hikooli lastele ra\u0308a\u0308kides ei tasu kasutada so\u0303nu, mis endalgi loengutes alles hiljuti selgeks o\u0303pitud.\u201c Tunnis peab nalja ka saama \u2013 see paneb kuulama. \u201eMinu meelest on selleks ko\u0303ige parem viis tuua jutu sisse naljakaid na\u0308iteid,\u201c u\u0308tleb Karl Joann."}, {"text_idx": "#000008", "text": "Emma Anni Koppel o\u0303pib esimesel kursusel arstiteadust ja on projektijuht Eesti Arstiteadusu\u0308lio\u0303pilaste Seltsi Kaisukaruhaiglas, kus arstitudengid aitavad ma\u0308nguliselt va\u0308hendada laste arstihirmu. \u201eRa\u0308a\u0308gime lastega nende arsti juures ka\u0308imise kogemustest, vaatame ro\u0308ntgenipilte ja uurime, kuidas to\u0308o\u0308tab stetoskoop. Lo\u0303puks ma\u0308ngime haiglat, kus lapsed toovad oma kaisuloomad meie juurde ravile,\u201c ra\u0308a\u0308gib Emma Anni. Lastele on po\u0303nev isegi see, et tudengil on seljas valge kittel."}, {"text_idx": "#000009", "text": "Lisaks on Emma Anni andnud koolinoortele seksuaaltervise tunde, kus ra\u0308a\u0308gitakse suhetest, suguelundite anatoomiast, suguhaigustest ja rasestumisvastastest vahenditest. Ta on ta\u0308hele pannud, et seksuaaltervisest ra\u0308a\u0308kimine valmistab o\u0303pilastele veidi piinlikkust ja nalja, kuid sellegipoolest tunnevad nad selle teema vastu huvi. Ta leiab, et ko\u0303ige parem on o\u0303pilastega ra\u0308a\u0308kida otse, kasutades o\u0303igeid va\u0308ljendeid. \u201eEi tohi karta o\u0308elda so\u0303nu, mis neid naerma ajavad. Kindlasti peab ja\u0308a\u0308ma rahulikuks, looma o\u0303pilastele turvalise keskkonna ja olema valmis ku\u0308simustele vastama,\u201c loetleb Emma-Anni."}, {"text_idx": "#000010", "text": "Ege-Ly jaoks on olnud u\u0308ks ootamatumaid, aga po\u0303nevamaid o\u0303pilaste ku\u0308simusi \u201eMiks me a\u0308rgates a\u0308sja na\u0308htud unena\u0308od a\u0308ra unustame?\u201c. Oma tunniteemad valib ta selle ja\u0308rgi, kas o\u0303pilastel on neis juba mo\u0303ningaid teadmisi \u2013 nii saab ja\u0308rk-ja\u0308rgult keerulisemate ku\u0308simuste juurde minna."}, {"text_idx": "#000011", "text": "Karl Joann u\u0308tleb, et talle endale ja\u0308a\u0308b kuuldu ko\u0303ige paremini meelde siis, kui asja seletatakse koos elavate na\u0308idetega. \u201eU\u0308ritan ka ise alati na\u0308iteid tuua. Mobiilpositsioneerimisest ra\u0308a\u0308kides saab na\u0308iteks kirjeldada, kuidas tunnis parasjagu telefoni kasutava o\u0303pilase tegevus just nu\u0308u\u0308d mo\u0303nda andmebaasi sisse logiti.\u201c"}, {"text_idx": "#000012", "text": "Marteni kogemusel on ko\u0303ige keerulisem olnud lastele selgitada, miks inseneride puudus u\u0308hiskonnale muret teeb. Talle on tulnud u\u0308llatuseks, kui va\u0308he teavad noored inseneeria vo\u0303imalustest. \u201eKui o\u0308elda so\u0303na insener, siis tuleb paljudele silme ette sinise sa\u0308rgiga mees, kellel on kollane kiiver peas ja paberid kaenlas,\u201c ra\u0308a\u0308gib Marten."}, {"text_idx": "#000013", "text": "Emma Annile on olnud ko\u0303ige raskem teema la\u0308hisuhteva\u0308givald. \u201eSellest pole lihtne ra\u0308a\u0308kida, kuid kahjuks on see siiski reaalsus. Siis mo\u0303tlen, et on parem, kui lapsed teavad pigem rohkem kui va\u0308hem \u2013 on oluline, et noored ma\u0308rkaksid va\u0308givalla tunnuseid nii vara kui vo\u0303imalik.\u201c"}, {"text_idx": "#000014", "text": "Nii Ege-Ly kui ka Karl Joann soovitavad teistelgi u\u0308lio\u0303pilastel vo\u0303imaluse korral koolides tunde anda. Ege-Ly no\u0303uanne on tundi andes vooluga kaasa minna. \u201eLoomulikult tuleb tunnid la\u0308bi mo\u0303elda ja ette valmistada, kuid pa\u0308ris tunnetuse saab ka\u0308tte siis, kui juba o\u0303pilaste ees seista. Nende na\u0308gudelt on na\u0308ha, mida tasub ta\u0308na teha ja millised u\u0308lesanded ja\u0308rgmisse korda lu\u0308kata. U\u0308ldiselt jo\u0303uab rohkem ette muretseda, kui tegelikult tarvis oleks.\u201c"}, {"text_idx": "#000015", "text": "Emma Anni so\u0303nul toob koolikogemus maa peale tagasi \u2013 elu ei koosnegi ainult kontrollto\u0308o\u0308deks o\u0303ppimisest, vaid eelko\u0303ige pa\u0308ris suhtlemisest. See on andnud talle juurde julgust ja veel suurema soovi lastega teadmisi jagada. \u201eSeksuaaltervis on nii ta\u0308htis, ent siiski ra\u0308a\u0308gitakse sellest liiga va\u0308he, esineb ka vastumeelsust. Mida rohkem noori harida, seda targemaid otsuseid teevad nad tulevikus,\u201c leiab ta. \u201eJa valmis tasub olla peaaegu ko\u0303igeks \u2013 nii klassideks, kes ei ra\u0308a\u0308gi peaaegu terve tunni so\u0303nagi, kui ka klassideks, kes ku\u0308sivad palju.\u201c"}, {"text_idx": "#000016", "text": "Marten ro\u0303hutab, et igasugune esinemiskogemus tuleb elus kasuks, nii ka koolides ka\u0308imine. \u201eHea on sealjuures ra\u0308a\u0308kida ka oma kogemustest samas vanuses kui su kuulajad: millised valikud sul edasio\u0303ppimiseks olid ja mille po\u0303hjal lo\u0303puks valiku tegid.\u201c"}, {"text_idx": "#000017", "text": "\u201eTalendid Tartusse!\u201c ootab teadus-, ettevo\u0303tlus- ja o\u0303petamishuvilisi u\u0308lio\u0303pilasi"}, {"text_idx": "#000018", "text": "Programm \u201eTalendid Tartusse!\u201c annab keskmisest tublimale gu\u0308mnaasiumilo\u0303petajale vo\u0303imaluse pa\u0308a\u0308seda juba esimesel u\u0308likooliaastal teaduslaboritesse, arendada huviringi juhatades oma o\u0303petamisoskust vo\u0303i viia end kurssi ettevo\u0303tlusega."}, {"text_idx": "#000019", "text": "Tudengid, kes valivad noore o\u0303petaja projekti, osalevad su\u0308gissemestril aines \u201eTeadushuviringi juhendamine\u201c, mida koordineerib loodusteadusliku hariduse keskus. See aine sisaldab nii teooriat kui ka praktilisi seminare, mis aitavad oma o\u0303petamisprojektiga alustada. Kursuse lo\u0303puks panevad osalejad kokku oma huviringi kava, so\u0303nastavad selle ta\u0308psed eesma\u0308rgid ja o\u0303piva\u0308ljundid. Seeja\u0308rel saavad nad teaduskooli ruumides korraldada oma huviringi Tartu ja Tartumaa noortele."}, {"text_idx": "#000020", "text": "Programm on mo\u0303eldud enneko\u0303ike u\u0308lio\u0303pilastele, kes on gu\u0308mnaasiumi jooksul saavutanud olu\u0308mpiaadidel, riigieksamitel vo\u0303i akadeemilisel testil va\u0308ga ha\u0308id tulemusi, aga sellesse vo\u0303ivad kandideerida ko\u0303ik kolmel viimasel aastal gu\u0308mnaasiumi lo\u0303petanud tudengid."}, {"text_idx": "#000022", "text": "TU\u0308 teaduskooli vo\u0303istlus- ja o\u0303ppekorralduse peaspetsialist"}, {"text_idx": "#000026", "text": "Tegevtoimetaja Merilyn Merisalu, merilyn.merisalu [at] ut.ee."}, {"text_idx": "#000027", "text": "Keeletoimetaja Ku\u0308lli Pa\u0308rtel, ku\u0308ljendaja Margus Evert."}]